Экалагічнае выхаванне маладога пакалення ўключае мноства напрамкаў і вектараў, але ўсё ж ці не галоўным каналам, праз які абаронцы дзікай прыроды наладзілі стасункі са школьнікамі, з’яўляюцца клубы АПБ “Крылаты дазор”. Гэта дзейсны грамадскі рух у асноўным арганізоўваюць настаўнікі біялогіі, яны якраз і ствараюць у школах групы дзяцей, якіх цікавіць птушыны свет. Мэта тут адна — вярнуць хлопчыкаў і дзяўчынак на ўлонне жывой прыроды, даць ім магчымасць як мага больш даведацца пра яе таямніцы. Клубы “Крылаты дазор” ствараюцца па ўсёй краіне. Нядаўна іх было больш за 200, а за апошні час, дзякуючы фінансаванню Еўрапейскага саюза, дзясяткі такіх клубаў з’явіліся ў школах Гомельскай і Магілёўскай абласцей, дзе грамадская суполка па абароне птушак мела найбольш белых плям. Юныя аматары прыроды, аб’яднаўшыся ў мэтавую групу, адразу пачынаюць прыродаахоўную практыку ў сваіх родных мясцінах. Напрыклад, “Крылаты дазор” з вёскі Забычанне Касцюковіцкага раёна. Пад кіраўніцтвам настаўніка біялогіі Мікалая Старадуба сябры клуба вядуць назіранні за птушкамі, вывучаюць віды, якія селяцца ў ваколіцах вёскі, рыхтуюць даклады. Каманда вясковых энтузіястаў лічыць для сябе абавязковай і карыснай справай выраб птушыных домікаў. І вынік іх сталярнага ўмення даволі значны: 24 сінічнікі, 14 дуплянак для дробных птушак, больш за 10 шпакоўняў, некалькі гнездавых скрынь для шэрай кугаўкі і вушастай савы. Хлопцы акуратна развесілі на дрэвах домікі, змайстраваныя сваімі рукамі, дачакаліся прылёту іх гаспадароў і з замілаваннем назіралі, як птушкі загнездаваліся на новых месцах.